РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/121-16

14. април 2016. године

Б е о г р а д

 З А П И С Н И К

 52. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 13. АПРИЛА 2016. ГОДИНЕ

Седница је почела у 10,40 часова.

Седници је председавао Маријан Ристичевић, председник Одбора.

Седници су присуствовали чланови Одбора: Зоран Антић, Милан Ковачевић, Миодраг Николић, Милија Милетић, Велимир Станојевић, Сабина Даздаревић, као и Владан Милошевић (заменик Јасмине Обрадовић), Мирољуб Станковић и Мирослав Маринковић (заменик Душана Петровића), заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Жарко Богатиновић, Ђорђе Стојшић, Марјана Мараш, Горан Ћирић, Јован Марковић, Душан Петровић и Арпад Фремонд..

Седници је присуствовао и народни посланик Милан Новаковић.

Поред чланова Одбора седници су присуствовали представници Министарства пољопривреде и заштите животне средине Жељко Радошевић, државни секретар, Миодраг Петровић, директор Управе за ветерину, Ненад Петровић, шеф Одсека за регистрацију ветеринарских организација и ветеринарске услуге, Зоран Ивановић, начелник Одељења ветеринарске инспекције као и представници средстава јавног информисања.

Већином гласова усвојен је следећи

Д н е в н и р е д

1. Разматрање актуелне ситуације везано за безбедност хране, посебно у вези са снабдевањем млеком и млечним производима становништва, установа, болница и др. (случај у Новом Саду);
2. Разно.

Пре преласка на разматрање прве тачке дневног реда усвојени су записници 49, 50. и 51. седнице Одбора, које су одржане 23. фебруара, 3. и 14. марта 2016. године, у тексту у коме су и предложени.

Прва тачка дневног реда **– Разматрање актуелне ситуације везано за безбедност хране, посебно у вези са снабдевањем млеком и млечним производима становништва, установа, болница и др. (случај у Новом Саду)**

У уводним напоменама Маријан Ристичевић, председник Одбора известио је чланове Одбора да се, по информацијама добијеним од инспектора, дошло до сазнања да је приватна млекара Милк Републик неовлашћено снабдевала млеком Клинички центар Војводина. Контролом од 1. априла установљено је да та млекара има само привремено решење, које је истекло 10 фебруара, а да је и након тог периода снабдевала млеком поменути клинички центар. Такође, нема података да је на том млеку вршена анализа, посебно анализа на афлатоксин, као и да је непознато да ли Завод за млекарство са Новог Београда, са којим поменута млекара има уговор, може да склапа уговоре са приватним млекарама и врши контролу. У млекари су пронађени и други прехрамбени производи (слатко и ајвар), а који потичу од другог произвођача Фруит Републик.

Миодраг Петровић је истакао да су ветеринарски инспектори одмах изашли на терен по сазнању за поменути случај и записнички установили бројне неправилности у млекари Милк Републик. По његовим речима, покренути су дисциплински, прекршајни и кривични поступци против одређених особа, са надом да ће се проблем што пре решити.

У дискусији су учествовали народни посланици: Маријан Ристичевић, Милан Ковачевић, Миодраг Никиолић, Милан Новаковић, Мирољуб Станковић, Владан Милошевић и Мирослав Маринковић.

Друга тачка дневног реда – **Разно**

Под тачком Разно није било пријављених за расправу.

 Након расправе о тачкама дневног реда, Одбор је на основу члана 56. Пословника Народне скупштине, донео следећи

 З А К Љ У Ч А К

 Одбор је мишљења да је случај млекаре Милк Републик и његовог одговорног лица и понашање дела Управе за ветерину тј. руководства ветеринарске инспекције Јужно-бачког округа недозвољен и незаконит. Одбор препоручује Влади и Министарству пољопривреде и заштите животне средине да предузму одговарајуће мере разрешења и дисциплинске поступке, а препоручује и надлежном тужилаштву да овако незаконито понашање санкционише и процесуира. Одбор, без обзира што се ради о познатом политичару, бившем покрајинском функционеру Горану Јешићу, не жели да политизује овај проблем.

Пошто других питања и предлога није било, седница је закључена у 12,50 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Бранка Златовић Маријан Ристичевић